Fjotolf Hansen og Egill Fálkason | Kvennablaðið
Fjöldamorðinginn, hryðjuverkamaðurinn og ný-nasistinn Anders Behring Breivik hefur skipt um nafn og vill hér eftir heita Fjotolf Hansen. Þetta kom fram hjá lögmanni morðingjans sem myrti 77, flest ungmenni á æskulýðshátíð ungliða norska Verkamannaflokksins í Útey, 22. júlí 2011. Samkvæmt fréttum er Hansen nafnið nokkuð algengt og bera um 50 þúsund af 5 milljónum Norðmanna það eftirnafn. Færri en fjórir heita Fjotolf.
Lögmaður Breiviks neitaði að gefa nokkrar skýringar á þessar nafnbreytingu ný-nasistans.
Breivik tapaði máli í vikunni gegn norska ríkinu en umkvartanir hans snéru að einangrunarvist, mataræði og samskiptaleysi við umheiminn. Að sögn lögmanns Breiviks/Hansens ætlar hann að leita til Mannréttindadómstóls Evrópu með sín mál.
Annar nasisti, og sá með íslandstengsl, skipti einnig um nafn en það var Egil Holmboe sem var hátt settur skrifstofustjóri í innanríkisráðuneyti Quislings á meðan sá réði ríkjum í skjóli þýska innrásarliðsins í seinni heimstyrjöldinni. Holmboe hafði fyrir stríð verið í norsku utanríkisþjónustunni og starfaði meðal annars á Íslandi.
Holmboe var handgenginn Quisling og var meðal annars falið að vera túlkur fyrir skáldið Knut Hamsun þegar hann hitti Hitler árið 1943. Frá þeim sögulega fundi segir í grein sem Garðar Sverrisson ritaði í Helgarpóstinn í nóvember 1987.
Á fundinum skammaðist Hamsun í Hitler fyrir framgöngu hans manna í hernámsliðinu í Noregi og krafðist úrbóta. Þetta varð hitafundur og gékk svo langt að Holmboe ritskoðaði aldna skáldið og þýddi ekki hörðustu orðin sem beint var að Hitler.
Nasistinn Egil Holmboe var dæmdur í 7-8 ára fangelsi í Noregi, eftir uppgjöf þjóðverja, en að lokinni afplánun flutti hann til Íslands, giftist íslenskri konu og starfaði hjá birgðadeild bandaríska hersins á Keflavíkurflugvelli.
Egil Holmboe breytti um nafn þegar hann fékk ríkisborgararétt árið 1955 og tók upp nafnið Egill Fálkason.
Hann lést í Reykjavik níræður árið 1986.
Merki: Anders Breivik • Egil Holmboe • Egill Fálkason • Fjotolf Hansen • Hryðjuverk • Ný-nasistar
Stuðmenn – TIVOLI